Apples forbedrede kortdata er på vej mod Europa

Igennem længere tid har Apple lovet en kraftig forbedring af de kortdata, der ligger til grund for Kort app’en og i denne uge har de så erklæret, at opdateringen er endeligt rullet ud i USA. Næste skridt bliver Europa, loves det – og det kommer til at ske ”senere på året”.

– Leveringen af de nye kort i USA og introduktionen af nye funktioner som Look Around og Collections har været vigtige trin for at bringe denne version til live. Vi ser frem til at bringe kortene ud til resten af verden, begyndende med Europa senere på året, siger Apples Eddy Cue i en pressemeddelelse.

Ud over en væsentlig grafisk forbedring (se grafikken nedenfor) vil de nye kort også byde på en håndfuld nye funktioner. Look Around er streetview i høj opløsning, 3D-fotografier med mere. Funktionen er kun tilgængelig i udvalgte byer – i første omgang New York, San Francisco, Los Angeles, Las Vegas, Houston og Oahu, men Apple lover, at der kommer ”mange flere steder” snart.

Her et eksempel på forskellen mellem de gamle og nye kortdata.

Apple sender også en stikpille mod Google idet de siger, at den nye Kort app ikke kræver login, ligesom den ikke er forbundet med Apple ID på nogen måde. Tværtimod gøres både søgninger og positioner anonyme – og alle data slettes automatisk efter 24 timer.

Af andre nye funktioner kan nævnes:

Samlinger er muligheden for at gemme favoritrestauranter, butikker og steder i samlinger, der kan deles med venner og bekendte. Den er allerede i iOS 13.

Favoritter er også kommt allerede. Det er lynadgang til steder, man ofte besøger; eksempelvis arbejdspladsen, træningscentret eller hjemmet.

Apples forbedrede kortdata er på vej mod Europa